На основу члана 36. и 37. Закона о јавним предузећима („Службени гласник   
РС“, број 15/16) и Одлуке о спровођењу јавног конкурса за избор директора Jавног предузећа за комунално уређење Владичин Хан, број 06-145/2/18-I од 07.10.2018 године, Скупштина општине Владичин Хан оглашава:

**ЈАВНИ КОНКУРС**

**ЗА ИЗБОР ДИРЕКТОРА**

**ЈAВНОГ ПРЕДУЗЕЋА ЗА КОМУНАЛНО УРЕЂЕЊЕ ВЛАДИЧИН ХАН**

**ПОДАЦИ О ЈАВНОМ ПРЕДУЗЕЋУ**

Предузеће послује под пословним именомЈавно предузеће за комунално уређење Владичин Хан.

Скраћено пословно име је ЈП за комунално уређење Владичин Хан,

Седиште Јавног предузећа је у Владичином Хану, ул.Владике Пајсија бб

Матични број:20663944

ПИБ:106705858

Јавно предузеће за комунално уређење Владичин Хан је основано ради обезбеђивања трајног обављања делатности од општег интереса, као и редовног задовољавања потреба корисника производа и услуга, а посебно: одржавање чистоће на површинама јавне намене, прање асфалтираних, бетонских, поплочаних и других површина јавне намене, прикупљање и одвожење комуналног одпада са тих површина, одржавање и пражњење посуда за одпратке на површинама јавне намене као и одржавање јавних чесми, бунара, фонтана, купалишта, плажа и тоалета; одржавање јавних зелених површина, текуће и инвестиционо одржавање и санација зелених рекреативних површина и приобаља; управљање пијацама, комунално опремање, одржавање објеката на пијацама (пијачног пословног простора, укључујући и киоске и тезге на отвореном простору), давање у закуп тезги на пијацама и организација делатности на затвореним и отвореним просторима који су намењени за обављање промета пољопривредно-прехрабрених и других производа; преузимање и превоз посмртних остатака од места смрти, односно места на коме се налази умрла особа (стан, здравствена установа, институти за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома, пословног простора погребног предузећа у ком постоје прописани услови за смештај и чување покојника), покопавање и ексхумација посмртних остатака, одржавање пасивних гробаља и спомен обележја; димничарске услуге чишћења и контроле димоводних и ложних објеката и уређаја и вентилационих канала и уређаја; одржавање улица и путева на територији Општине Владичин Хан којима се обезбеђује несметано и безбедно одвијање саобраћаја и чува и унапређује употребна вредност улица, путева, тргова, платоа и сл; одржавање адаптација и унапређење објеката и инсталација јавног осветљења којима се осветљавају саобраћајне и друге површине јавне намене; нешкодљиво уклањање и транспорт лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животну средину; одржавање атмосферске канализације.

Шифра претежнe делатности је 38.11 – сакупљање отпада који није опасан

**Јавни конкурс се спроводи за радно место**

Директор Јавног предузећа за комунално уређење Владичин Хан.

Директор се именује на период од 4 године

**МЕСТО РАДА:**

Владичин Хан, ул.Владике Пајсија бб

**УСЛОВИ ЗА ИМЕНОВАЊЕ ДИРЕКТОРА ЈАВНОГ ПРЕДУЗЕЋА:**

Право пријављивања има свако заинтересовано лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2.;

4) да има најмање три године радног искуства на пословима који су повезани са пословима ЈП за комунално уређење Владичин Хан;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

- обавезно психијатријско лечење и чување у здравственој установи;

- обавезно психијатријско лечење на слободи;

- обавезно лечење наркомана;

- обавезно лечење алкохоличара;

- забрана вршења позива, делатности и дужности.

**Уз пријаву са биографијом кандидати подносе**

- извод из матичне књиге рођених (оригинал или оверена фотокопија);

- уверење о пословној способности издато од стране надлежног центра за социјални рад (оригинал или оверена фотокопија);

- доказ о стеченом образовању (оверена фотокопија дипломе);

- доказ о потребном радном искуству на пословима за које се захтева високо образовање (оригинал или оверена фотокопија потврде или других исправа којима се доказује најмање пет година радног искуства на пословима за које се захтева високо образовање из наведених услова);

- доказ о радном искуству на пословима који су повезани са пословима јавног предузећа (оригинал или оверена фотокопија потврде или друге исправе којима се доказује да лице има најмање три године радног искуства на пословима који су повезани са пословима предузећа, са краћим описом послова које је обављало);

- доказ о радном искуству у организовању рада и вођењу послова (оригинал или оверена фотокопија потврде или друге исправе којима се доказује да лице има радно искуство у организовању рада и вођењу послова);

- оверену изјаву дату под кривичном и материјалном одговорношћу да кандидат није члан органа политичке странке, односно да му је одређено мировање у вршењу функције у органу политичке странке (оригинал или оверена фотокопија);

- уверење надлежног органа да лице није осуђивано на казну затвора од најмање шест месеци и уверење надлежног органа да му нису изречене мере безбедности у складу са законом којим се уређују кривична дела, и то:

a) обавезно психијатријско лечење и чување у здравственој установи;

б) обавезно психијатријско лечење на слободи;

в) обавезно лечење наркомана;

г) обавезно лечење алкохоличара;

д) забрана вршења позива, делатности и дужности,

не старија од шест месеци у односу на дан објављивања огласа о јавном конкурсу у ''Службеном гласнику РС“ (оригинал или оверена фотокопија).

Стручна оспособљеност, знања и вештине кандидата оцењују се у изборном поступку увидом у податке из пријаве и доказе поднете уз пријаву на јавни конкурс, писаном и усменом провером, односно на други одговарајући начин сходно потребама рада предузећа, у складу са законом којим се уређује правни положај јавних предузећа, Уредбом о мерилима за именовање директора јавног предузећа („Службени гласник РС”, бр. 65/16), и Одлуком о спровођењу jавног конкурса за избор директора Jавног предузећа за комунално уређење Владичин Хан

**РОК У КОМЕ СЕ ПОДНОСЕ ПРИЈАВЕ:**

Пријава са доказима о испуњености услова подноси се у року од 30 дана од дана објављивања јавног конкурса у „Службеном гласнику Републике Србије“.

**АДРЕСА НА КОЈУ СЕ ПРИЈАВЕ ПОДНОСЕ:**

Пријаве са потребним доказима о испуњавању предвиђених услова из Јавног конкурса подносе се у запечаћеној коверти Комисији за спровођење конкурса за избор директора јавних предузећа чији је оснивач Општина Владичин Хан, на адресу ул.Светосавска бр.1 са назнаком: „Јавни конкурс – за избор директора Јавног предузећa за комунално уређење Владичин Хан, путем поште или преко писарнице Општинске управе Општине Владичин Хан.

Лице задужено за давање обавештења у вези са Јавним конкурсом је Младеновић Соња, контакт телефон 017/390-512.

Неблаговремене, неразумљиве и пријаве уз које нису приложени сви потребни докази о испуњености услова, Комисија ће одбацити закључком против кога није допуштена посебна жалба.

Овај оглас се објављује у „Службеном гласнику Републике Србије“, „Службеном гласнику Града Врања“, дневним новинама које се дистрибуирају на целој територији РС и на званичној интернет страници Општине Владичин Хан.